text: Kulde sender folk til de varme lande
  18 februar 2011 kl. 07.46
  Charterselskaber venter rekordsommer.
  Kulden i de seneste to vintre og den seneste sommer varmer hos charterarrangørerne, der er klar til at finde ekstra fly og ekstra hotelsenge til de danske chartergæster til sommer.
  Det skriver Vejle Amts Folkeblad fredag.
  Danskerne vælger det sikre og trygge, når det er sommerferie. Ifølge Stig Elling, salgsdirektør i Star Tour, bliver det en rekordsommer for branchen.
  - Spanien, Grækenland og Tyrkiet bliver sommerens store rejsemål, og vi arbejder allerede nu på at indsætte ekstra fly fra blandt andet Billund til Rhodos og flere destinationer i Tyrkiet, siger Stig Elling.
  Salgsdirektøren vurderer, at 25 procent flere rejser på charterferie til sommer.
  - To kolde vintre og en sommer med regn og blæst har fået salget af sommerferierejser til at eksplodere, siger Stig Elling.
  Han regner med, at knap 900.000 danskere vender Danmark ryggen.
  - Vi sender godt 200.000 gæster af sted, heraf 60.000 gæster fra Billund Lufthavn, siger Stig Elling.
  